OPPSUMMERING AV FLORAKARTLEGGING I TRØGSTAD 27.6-1.7.2012

[bookmark: _GoBack]Nedenfor følger en kort oppsummering av de funn som ble gjort av lagene for hver dag. Først en kort omtale av interessante forhold ved floraen i Trøgstad.

Gjennomføring av kartleggingen

Planleggingskomitéen har bestått av Bjørn Petter Løfall (lokaler, kontakt/møte med kommunen, kartleggingsmateriale med diverse lister), Solgunn Strand (kjøkken, festordner), Mette I. Mebostad (matinnkjøp, kjøkken), Monika Olsen (i år bare perifert med). Komitéen hadde et møte hos Bjørn Petter Løfall 25. mai med de tre førstnevnte. Gunnar Engan har vært så vennlig å bidra med utskrift av farge-ØK til kartleggingen, både oversiktskart og detaljerte markslagskart.

Vi hadde tilhold på Trøgstad ungdomsskole hvor vi hadde tilgang på en bygning med skolekjøkken, sløydsaler og klasserom. Klasserom og sløydsaler ble benyttet til overnatting. I tillegg hadde vi tilgang til dusjanlegg i en annen bygning. Vi hadde også internett-tilgang slik at flere grupper la inn dagens observasjoner i www.artsobservasjoner.no. Det største klasserommet benyttet vi til etterarbeid av dagens innsamlinger.

Pizza til onsdag kveld ble bestilt lokalt, middager torsdag og fredag ble bestilt fra lokalt catering-firma og vi avsluttet på vanlig måte med reker og vin lørdag kveld. Frokost og lunsjniste ordnet vi på skolekjøkkenet.

Det ble kartlagt primært torsdag 28, fredag 29 og lørdag 30. juni. For øvrig foretok Solveig Vatne Gustavsen og Bjørn Petter Løfall en reinventering ved Flåtten onsdag 27. juni for å lete etter påstått interessante arter nevnt i artsobservasjoner. Den 1. juli avsluttet vi med en felles runde for alle gjenværende ved Tyrihjellen og Bingenvika.

Vi var relativt få lagledere under florakartleggingen, færreste noen gang de ni årene vi har holdt på. Det betyr dessverre et rekordlavt antall registreringer, trolig ca. 1000 færre observasjoner enn laveste fra tidligere år. Vi var ofte 4 personer på gruppene. Det vanlige før har vært 2-3 personer.

Vi inventerte 15 ruter spredt i kommunen, og vi la mest vekt på områder langs Øyeren.

Deltagere var (antall dager i parentes):
Svein Åstrøm (4) - lagleder
Solveig Vatne Gustavsen (4) – lagleder (1 dag)
Sylfest Kringen (4)
Bjørn Petter Løfall (4) - lagleder
Henrik Andreas Torp (4)
Gunnar Engan (3) - lagleder
Svein Olav Drangeid (3)
Leif Yngve Gjerde (3)
Lea Likozar (3)
Jan Ingar I. Båtvik (2) - lagleder
Mette Ingebrigtsen Mebostad (2)
Solgunn Strand (2)
Gry Hoell (2)
Egil Michaelsen (2)
Gerd Kallak Hveding (2)
Jarle B. Reime (2)
Nils Skaarer (1)
Birger Moe (1)

Været var ikke helt ideelt, 2 av dagene var det spredt regn. Dette har trolig også medført noe lavere antall registrerte arter i rutene enn om vi hadde hatt godt oppholdsvær.


Nøkkeltall

2058 observasjoner innrapporter til Artsobservasjoner
388 taxa innrapportert til Artsobservasjoner (marigras, skogarve, steinnype er trolig feil?, bør rettes) + materiale som er samlet og ikke innrapportert (for å unngå dobbeltregistreringer og evt. rettelser i artsobservasjoner dersom materialet blir ombestemt/revidert).
192 belegg ble samlet (Jan Ingars ikke dataregistrert, kanskje 60 belegg?)
50-56 nye taxa ble samlet
18 deltagere
15 kartlagte kvadratkilometerruter
6 rødlistearter av 16 tidligere kjente ble funnet på nye lokaliteter eller gjenfunnet.
1 ny rødlisteart ble funnet i kommunen

Rødlistearter i Trøgstad

Nedenfor følger en kort oppsummering av kjente rødlistearter i Trøgstad. Før florakartleggingen var 16 arter kjent. Av disse ble 6 arter sett/gjenfunnet under florakartleggingen. I tillegg ble det funnet en ny rødlistet art, nemlig stavklokke.

· Myrstjerneblom (EN) – Kjent fra 5 funn tidligere, 3 av dem er nyere funn. Nye lokaliteter ved Øyeren ble funnet under florakartleggingen.
· Solblom (VU) – Arten er kjent fra en lokalitet tidligere som ble reinventert. I tillegg ble den funnet i to nye områder med h.h.v. 3 og 3 delpopulasjoner. Det er vel noe uklart hvor mange lokaliteter det dreier seg om (avhengig av definisjon)
· Bleikfiol (VU) – Det ble ikke funnet ren bleikfiol under florakartleggingen, men krysningen mellom engfiol og bleikfiol et par steder. En av to kjente lokaliteter (Mønsteret ved Øyeren av Christian Sommerfelt) ble reinventert med ikke gjenfunnet. Lokaliteten ved Sandstangen er funnet og reinventert i nyere tid, men ikke under florakartleggingen.
· Drøbakbakkestjerne (NT) – Arten er kjent fra en lokalitet (Mørkfoss), men ikke reinventert og ikke funnet ellers under florakartleggingen.
· Muserumpe (NT) – Kjent fra 3 lokaliteter, derav 1 i nyere tid (2012). Ingen lokaliteter ble reinvertert eller nye lokaliteter ble funnet under florakartleggingen. Den var evt. også mest sannsynlig visnet ned under kartleggingsdagene.
· Klåved (NT) – Arten er kjent fra Skjønhaug og Monaryggen. Ingen lokaliteter ble reinventert.
· Alm (NT) – Relativt vanlig art i ravineskogene langs Øyeren og i ravinelandskapet sør for Øyeren. Er rødlistet pga. almesyke.
· Bulmeurt (EN) – Kun samlet av presten Christian Sommerfelt på Trøgstad prestegård i 1875.
· Nikkebrønsle (VU) – Kjent fra 4 lokaliteter i kommunen, alt samlet etter 1993. Ingen nye funn under florakartleggingen.
· Trefelt evjeblom (NT) – Kjent fra 1 lokalitet i kommunen, Mønstervika. Med for mye vann og for tidlig i sesongen var uaktuelt å gjøre funn av denne under florakartleggingen. Mudderflater flere steder langs Øyeren er aktuelle lokaliteter samt Hersetsjøen.
· Granntjønnaks (EN) – Kjent kun fra Trøgstad prestegård samlet av Christian Sommerfelt i 1882. Heller ikke kjent fra nabokommunene.
· Enghaukeskjegg (VU) – Kun et eldre funn (1875) av Christian Sommerfelt fra Trøgstad prestegård. Ikke usannsynlig at arten fortsatt finnes et eller annet sted i kommunen, men ble ikke funnet under florakartleggingen.
· Mandelpil (VU) – Arten er tidligere kjent fra Mønstervika og Vestelva. Forekomsten ved Mønstervika ble gjenfunnet under florakartleggingen. Det er flere potensielle lokaliteter langs Øyeren. Sannsynligvis har Trøgstad de beste forekomstene av mandelpil i Østfold.
· Ask (NT) – Kjent spredt i kommunen, men de rikeste forekomstene finnes nok i ravinelandskapet langs Øyeren og sør for Øyeren.
· Elvemarigras (NT) – Tidligere kjent fra to delpopulasjoner på Sandstangen. Den ble funnet på minst 3 steder langs Øyeren under florakartleggingen. Øyeren og Glomma er kjerneområde for arten i Østfold.
· Vasskryp (VU) – Bare kjent fra Trøgstad prestegård samlet av Christian Sommerfelt i 1875.
· Stavklokke (NT) – Ble funnet ny for kommunen ved Fjøs nord i Trøgstad. Noe materiale av funnet ble imidlertid ikke samlet under kartleggingsdagene. Den ble samlet på en ekstratur i begynnelsen av september.



Spesielle karplantearter fra Trøgstad i Østfold-sammenheng

Interessante arter i Østfoldperspektiv, arter som er mest tallrik (eller nesten) i Trøgstad av Østfoldkommunene (kanskje vi kan forsøke å definere som 20 % av forekomstene og da må lista sjekkes nærmere):
· Vårerteknapp finnes bare spredt i Østfold med trolig Marker og Trøgstad med flest antall lokaliteter.
· Krattalant, overraskende mange lokaliteter langs Øyeren. Trolig oversett i tillegg da arten var lite utviklet under kartleggingen. Så langt har Marker flere lokaliteter enn Trøgstad, men Marker er langt bedre kartlagt enn Trøgstad. Sammen med Marker har trolig de rikeste forekomstene av krattalant i Indre Østfold.
· Tyrihjelm finnes spredt – Mer eller mindre vanlig i ravineskogen langs Øyeren som er kjerneområdet for arten i Østfold. Ellers er arten meget sjelden i Østfold, bare nord på Jeløya. Flere funn ble gjort under florakartleggingen. Eneste kommune i Østfold med mange lokaliteter.
· Fjellsnelle ble funnet et sted nord i kommunen langs Øyeren. Da ble den funnet mellom annen vegetasjon i en liten flommarksengstripe. Den er lett å overse. Vanskelig å vite om den er vanligere enn antatt langs Øyeren. Dette var første funn i Østfold siden 1954. Arten er også samlet fra en lokalitet i Fet kommune i 1989.
· Grussnelle (krysningen mellom skavgras og fjellsnelle). Hybriden er funnet to steder langs Øyeren, derav en under florakartleggingen. Denne er også lett å overse og det bør være mulig å finne arten på flere lokaliteter langs Øyeren.
· Lerkespore finnes hist og her i ravineskog. Ravinelandskapet i Trøgstad, Eidsberg og Jeløya synes å være kjerneområde for arten i Østfold. Arten ble ikke funnet under kartleggingen pga den var visnet ned under florakartleggingen.
· Myske er uvanlig i Indre Østfold, bare kjent fra Hobøl og Trøgstad. Den kjente forekomsten ble ikke reinventert under florakartleggingen.
· Småtranebær er samlet en gang i Trøgstad i nyere tid. Dette er kanskje det eneste funnet av arten i Østfold. Men det innsamlede materialet må kanskje studeres mer kritisk og tidligere påståtte funn har blitt ombestemt til stortranebær.
· Fjelltimotei skal visstnok være samlet på Viktjernshøgda i 2003. Materialet skal befinne seg på museet i Tromsø. Tidligere på sommeren 2012 ble det bedt om at dette materialet ble kontrollert kritisk, men de kunne ikke gjenfinne materialet. Hvis det faktisk er rett bestemt så er dette eneste kjente voksested for arten i Østfold.
· Kranskonvall ble funnet en del steder i ravineskogene langs Øyeren. Arten er kjent fra midtre og nordre del av Østfold, helst i noe rikere skog. Det kan hende at ravineskogene langs Øyeren er kjerneområde for arten i Østfold.
· Nordlig knoppsmåarve er bare kjent fra Trøgstad og Hvaler i Østfold. Underartene er imidlertid lite studert og bare en mindre andel av innsamlet Østfold-materiale er underartsbestemt.
· Storkonvall finnes spredt i Østfold. Det kan godt hende at ravineskogene langs Øyeren er et av kjerneområdene for arten i Østfold.
· Ballblom har i Østfold sine hovedforekomster i nord i fylket og frekvensen synes å øke nordover. Det er registrert flest funn i Rømskog og Trøgstad.
· Olavsstake finnes spredt i Østfold og er trolig i tilbakegang. De fleste forekomstene er registrert i Haldenvassdraget og nord i fylket. Funnet i Bingenvika er kanskje blant de største i Østfold, kanskje bare slått av forekomsten i «Skjelldalen» ved Bråten i Aremark. 
· Kystmyrklegg er funnet av Anton Røstad i 27.6.1922 uten nærmere angivelse enn Trøgstad. Imidlertid finnes det to andre innsamlinger av A. Røstad samme dato fra Løkken/Løken. Disse er nyresildre og ballblom. Vi bør anta at også kystmyrklegg er samlet samme sted? Arten er sjelden på disse kanter av Østfold.
· Bergmynte er meget sjelden i disse trakter av Østfold. Den ble imidlertid funnet på skrotemark som kan tyde på at den er innført. Funnet er derfor kanskje ikke blant de mest verdifulle.
· Storrapp finnes bare spredt i Østfold. Arten ble funnet på Agnesodden under florakartleggingen.
· Kjempesøtgras ble funnet ny for kommunen på Agnes (Agnesbukta). Dette er første innsamling av arten fra Øyeren, men den er rapportert i et par eldre krysslister fra nordre Øyern.

For mer detaljert oversikt over de ulike funn se www.artsobservasjoner.no og http://artskart.artsdatabanken.no/Default.aspx. 

Interessante lokaliteter – anbefalinger til videre undersøkelser

Ravineskogene ved Øyeren, burde undersøkes bedre. I hvert fall de som er løvskogsdominert og ikke grantilplantet. De ble til en viss grad undersøkt, men to dager med regn og mye skygge i disse skogene var ikke optimale undersøkelsesforhold.

Mønstervika har potensielt et interessant mudderplantesamfunn. Vi var der for tidlig, samt at vannstanden i sommer har vært for høy. En må forvente å finne nye arter for kommunen her som bl.a.: evjebrodd og korsevjeblom som begge er kjent nord i Øyeren, vassreverumpe er en annen kandidat.

Tørrbakkene langs Øyeren hadde overraskende mange populasjoner av krattalant noe som tyder på rikere næringsforhold. Floraen her burde også undersøkes bedre og på forskjellige tider av året. Her kan det dukke opp noen overraskelser.

I Hemnessjøen (Øgdern) er det funnet flere arter vannplanter som ennå ikke er samlet i Trøgstad kommune. Det gjelder f.eks. tjerngras, kystvassoleie, stivt brasmegras (ser for øvrig at denne skal NIVA ha levende materiale av arten fra Kallaksjøen og bekk fra Grefslisjøen). Delen av innsjøen som ligger i Trøgstad bør altså undersøkes nærmere.

Skogen mellom Bingenvika og Tyrihjellen hadde store skogsgras, partier med storbregneskog og et rikt østvendt berg. Tidligere er myske kjent nord for Tyrihjellen. Det kan hende det finnes en del uoppdagende interessante arter å oppdage i dette området. Eksempler kan være sumphaukeskjegg og furuvintergrønn.

I de småskalige kulturlandskapene ved Dal-Orderud og Tyrihjellen ble det gjort interessante funn som solblom. Tilsvarende småskalige kulturlandskap inn mot skog-/åslandskapet bør også undersøkes nærmere.

Skrotemarksfloraen i og omkring Skjønhaug ble ikke undersøkt. Ideelt sett er det også bedre senere på sommeren. Kunne ha gitt noen flere arter fra kommunen. De siste årene har det vært en sterk spredning av salttolerante arter. Under florakartleggingen ble det påvist strandkjempe og tunsaltgras. Salting og veikantskjøtsel kan også ha spredt flere arter.

Det er også verdt å merke at Statens Vegvesen gjennomførte en kartlegging av svartelistede arter i veikanter den 18, 25 og 29. juni (oppdaget via søk i artsobservasjoner). Sistnevnte dato altså mens vi hadde florakartlegging i kommunen. Via Statens Vegvesen sitt prosjekt ble det innrapportert funn av hagelupin, kanadagullris, russekål og parkslirekne fra Trøgstad.


Reinventering ved Flåtten 27.6.2012

Lag: Bjørn Petter Løfall, Solveig Vatne Gustavsen

Dette var ingen vanlig kartleggingsdag. Vi skulle sjekke påståtte og udokumenterte funn av hhv. sanikel og bakketimian nær Øyeren ved Flåtten helt nord i Trøgstad. De påståtte funn er fra 27.7.2010 av Stefan Olberg, Biofokus. For en stund tilbake ble det sendt spørsmål til observatøren om mer redegjørelse for disse funn. Vi fikk aldri svar. Den geografiske presisjonen for disse funn er 7 meter så det burde la seg gjøre å gjenfinne dem om det var hold i observasjonene.

Til tross for iherdig leting på de aktuelle lokalitetene ble verken sanikel eller bakketimian funnet. Dette er arter som er enkle å finne så vi mener dette er feilregistreringer. Det vil bli sendt melding til Biofokus om vår vurdering, og ber om at disse opplysningene fjernes fra Artskart.
	
Det ble imidlertid gjort andre interessante funn i området. Nevner først arter fra den påståtte lokaliteten for bakketimian hvor det er tørrbakker, strandberg og en smal brem med flommarkseng med en enkel båtplass for gården Flåtten. Vi nevner spesielt Østfolds andre funn av fjellsnelle som sist ble samlet i 1954 (Grav i Rakkestad av Kristian Andreassen), myrstjerneblom (rødlistet som direkte truet), krysningen mellom engfiol og bleikfiol (men dessverre ingen ren bleikfiol), hvitbergknapp (uvanlig i Indre Østfold), gul frøstjerne (spredt i Østfold) og lavarten knauspolster (rødlistet som nær truet). I den påståtte ravine-lokaliteten for sanikel kan vi nevne rikelig med blåveis og trollbær. I ravineskog ovenfor fjellsnelle-lokaliteten kan vi videre nevne tyrihjelm og kranskonvall.

Vi rakk også en tur innom den tidligere kjente lokaliteten for solblom ved Stikletjern. Den ble gjenfunnet på en smal skogssti ved tjernets nordvestside sammen med bl.a. storblåfjær. Imidlertid fant vi ingen blomstrende eksemplarer av solblom.


Rute PM 33,26 (Haug – Grottenberg – Hove), 28.6.2012

Lag: Bjørn Petter Løfall (lagleder) og Henrik Andreas Torp

Området består av dyrket mark, blåbærgranskog (større parti hogstflate), røsslyngfuruskog, en liten edelløvskogslund ved gården Haug hvor det også finnes et parti med gjengroende hage, små partier med tørrbakker, en delvis grøftet myr mellom Hove og Haugsjord, en sumpskog i sørenden av myra, furumyrskog, en gårdsdam ved Grottenberg, enkelte mindre partier med tørrbakker (spesielt Haug og Grottenberg), og kantsoner mot flere av disse.

Ruta var kanskje ikke noe godt valg. De mest interessante funn var hvit gåseblom ved gården Haug og langstarr i kanten av dammen ved Grottenberg. Ellers er det relativt stor spredning av høyrisikosvartelistearten hagelupin langs både fylkesveien og gårdsveier i området.


Rute PM 26,20 (Muggeby – Evenstad, og langs Øyeren), 29.6.2012

Lag: Bjørn Petter Løfall (lagleder), Mette I. Mebostad, Egil Michaelsen og Gry S. Hoell

Ruta er østsiden av Glommadalføret hvor mesteparten er vestvendte skråninger. Lang Øyeren er nærmeste partiene er berglendte med mest Strandberg, bare ved Nøkkevika var det noe flommark med rik sumpskog som gikk over i ravineskog, området innenfor består av høybonitetsravineskog, med godt innslag av edelløvtrær spesielt sør i ruta, men nord i ruta var ravineskogen ensaldret, plantet granskog i ulike aldersklasser. Et sted er det dyrket mark nesten ned til Øyeren. Ovenfor ravineskogpartiet en sone med dyrket mark ispedd åkerholmer og berglendte partier (tørrbakker) og grunnlendte, åpne gjengroingsenger. Oppe ved gårdene flater terrenget ut.

Interessante arter langs Øyeren er rødlistearten elvemarigras (NT) ved hytta nord for Nøkkevika, gul frøstjerne (et par steder), krattalant (et par steder, men kanskje oversett nord i ruta da den var kommet så kort), langstarr i et lite sumpskogsparti i Nøkkevika. Interessante arter i ravineskogen er tyrihjelm (sett på et sted), kranskonvall (3 populasjoner), skavgras (et sted) i ravineskogen vest for Evenby, samt blåveis. For øvrig ble det noe lite tid til å undersøke ravineskogen som så ut til å være interessant vest for Evenby. Her fant vi for øvrig en villfylling. På en tørrbakke sørvest for Muggeby ble firfrøvikke samlet. Ellers kan nevnes mest fra kulturlandskapets kantsoner, tørrbakker og åkerholmer, samt noe fra tørr partier nærmere Øyeren: nyresildre, sølvmure, småbergknapp, bitterbergknapp, engtjæreblom, bakkeknavel, knollerteknapp, kattefot og storblåfjær.


Rute PM 33,18 (Orderud (Oldrud på kart)- Dal), 30.6.2012

Lag: Bjørn Petter Løfall (lagleder), Svein Olav Drangeid, Leif Gjerde og Lea Likozar.

Området består av et lite kulturlandskapsrom ved gårdene Dal og Orderud. Det dyrkes gras og det er et ravinebeite (med bl.a. små tørre partier) og mindre partier med sumpskog langs bekken vest i kulturlandskapsrommet. På østsiden av gårdene er det løvskogskanter og småurtgranskog. Her finnes også en grasrik hogstflate som er noen år gammel. Lenger øst og opp i åsen dominerer fattige skogtyper som røsslyngfuruskog og blåbærskog. Lengst nordøst og øst i ruta finnes mindre partier med gransumpskog med innslag av småbregner, samt fattigmyr. Sentralt i åspartiet er det en myr av ombrotrof karakter omgitt med en brem av furumyrskog.

Dagens beste funn var solblom. Den fant vi i to delpopulasjoner på hogstflata langs et gammelt veifar. Til sammen var det her ca. 40 blomstrende skudd. Nå trues forekomsten med einstapegjengroing og på sikt gjengroing av skog. Det er ønskelig at området rundt solblommen holdes åpent. Videre fant vi 7 blomstrende skudd av solblom på et tørrere ugjødslet parti i hestebeite nordvest for gården Dal. Store deler av beitet bærer ellers preg av gjødsling. Det er en fordel at beitet opprettholdes, men man bør unngå å gjødsle partiet hvor solblom ble funnet. Beiteområdene nærmest Orderud gård var inngjerdet, men det var ikke dyr under kartleggingsøkta. Det er ønskelig med noe høyere beitetrykk i dette beiteområdet som også har enkelte mindre fuktengpartier.

Videre kan vi nevne korallrot og tvebostarr i lite gransumpskog/fattigmyr NØ i ruta, langstarr i sumpskog langs bekken, flere steder med små forekomster av grov nattfiol i kantsonene i kulturlandskapet.


Rute PM 38,15 (Tyrihjellen - Bingenvika), 1.7.2012

Lag: Fellestur med Gerd Kallak Hveding, Gunnar Engan (artsobservasjonsrapportør), Bjørn Petter Løfall (samler og oppsummeringsrapport), Svein Olav Drangeid (mosesamler og rapportør), Sylfest Kringen, Svein Åstrøm, Henrik Andreas Torp.

Området var delvis kartlagt av bl.a Svein Åstrøm og Sylfest Kringen 29.6.2012. Vi gjenbesøkte 3 mindre populasjoner med solblom, i kantsoner og åkerholmer. Her så vi også bl.a. nattfiol, grov nattfiol og hvit gåseblom. 

Ved Slora i Bingenvika finnes det en sørøst og østvendt bergskråning med rikere vegetasjon. Det nevnes: skogvikke, krattfiol, blåveis, hundekvein, lavartene åregrønnever og blanknever over moser. Av moser kan Svein O. Drangeid rapportere bl.a. almemose, kalkraggmose, ryemose og gullklokkemose. Flere mosearter ble samlet fra lokaliteten. Litt lenger nord og langs veien er det også rikere vegetasjon som har preg av storbregnegranskog. Flere store bregner ble notert i tillegg til det store skogsgraset myskegras. 

Ved hytta på nordøstsiden av Bingenvika finnes fine forekomster av både nattfiol og grov nattfiol.

I det flate skogpartiet mellom Bingenvika og Tangenvika er det en skyggefull granskog med småurtpreg. Det er mulig at den opprinnelig er plantet, evt. så er den avstandsregulert og alderen på trærne er ganske ensartet. I skogbunnen her finnes en rik forekomst av olavsstake med mer enn 100 blomstrende skudd over et større parti i tillegg til svært mange sterile planter. Forekomsten er trolig den rikeste olavsstake-forekomsten i Østfold, kanskje i konkurranse med Skjelldalen i Aremark. Flatehogst i området vil være svært negativt for arten. En forsiktig hogst hvor det drives plukkhogst er å foretrekke uten store skader på humus-/strølag og jordsmonn.

Tyrihjellen og Bingenvika v/Øgdern, 1.7.2012

Moseregistrering av Svein Olav B. Drangeid

PM 3871,1574, ca. 140 m o.h.
S og SØ bergvegger i ganske tett skog.
Registrerte moser etter 10-15 min. inventering

	Norsk navn
	Vitenskapelig navn
	Kommentar

	Levermoser
	
	

	Skogskjeggmose
	Barbilophozia barbata
	

	Glansperlemose
	Lejeunea cavifolia
	

	Gulband
	Metzgeria furcata
	

	Almteppemose
	Porella platyphylla
	Vanlig

	Krinsflatmose
	Radula complanata
	

	Storhoggtann
	Tritomaria quinquedentata
	

	
	
	

	Bladmoser
	
	

	Kalkraggmose
	Anomodon viticulosus
	Vanlig

	Ryemose
	Antitichia curtipendula
	Dom. flere steder

	Stortaggmose
	Atrichum undulatum
	På jord ved basis av bergvegg

	Gullklokkemose
	Encalypta ciliata
	3 tuer, ny for Indre Østfold

	Krypsilkemose
	Homalothecium sericeum
	

	Matteflette
	Hypnum cupressiforme
	

	Rottehalemose
	Isothecium alopecuroides
	

	Flatfellmose
	Neckera complanata
	Vanlig

	Opalnikke
	Pohlia cruda
	

	Klobleikmose
	Sanionia uncinata
	

	Blomstermose
	Schistidium sp.
	Vanskelig slekt å bestemme til art

	Putehårstjerne
	Syntrichia ruralis
	

	Putevrimose
	Tortella tortuosa
	Vanlig

	Trådkjølmose
	Zygodon rupestris
	Nakne bergvegger



PM 3889,1584, ca. 155 m o.h.

Hyttetomt, med svaberg og eng på kolle på nordsiden av Bingenvika. Enga rundt hytta blir slått. 
Noterte nattfiol (1 blomstrende skudd P. bifolia), aurikkelsveve og kattefot. 


Rute PM 27,15 (Tangen), 28.6.2012
Rute PM 28,15 (Fagerås), 28.6.2012

Lag: Svein Åstrøm (lagleder), Birger Moe, Solgunn Strand og Sylfest Kringen

Vi tok utgangspunkt på Fagerås og utforsket først floraen rundt bygningene på gården. Deretter gikk vi ned i ravinen syd for våningshuset og ned til bekken. Det fineste funnet var en stor bestand av storklokke. Det var stor artsrikdom på gården, men ingen sjeldenheter.

Så tok vi turen til Tangen og ned til Øyeren ved en hytte. Her gjorde vi et oppsiktsvekkende funn, nemlig mosen svanemat (Ricciocarpos natans). Dette er en mose som her dekker store flater i dammen/myra her nede.


Rute PM 38,15 (Tyrihjellen), 29.6.2012 

Lag: Svein Åstrøm (lagleder), Solgunn Strand og Sylfest Kringen

Vi tok utgangspunkt i bruket Tyrihjellen og oppdaget fort at at dette var et meget verdifullt kulturlandskap. I det bratte berget vest for veien ned mot gården vokser kalksvartburkne og lodnebregne. I skråningen her vokser det blåveis som er et tegn på rikt jordsmonn.

Mest verdifullt er de to åkerholmene på gården, Her vokser ballblom, solblom, nattfiol og grov nattfiol. Siden det ikke er beiting her lenger, er det ønskelig at osp og andre trær og busker fjernes.
NB: Dette er et svært verdifullt område, botanisk sett.



Rute PM 27,25 (Lund – Fjøs), 30.6.2012

Lag: Svein Åstrøm (lagleder), Henrik Andreas Torp, Solveig Vatne Gustavsen og Sylfest Kringen.

Vi startet ved gården Lund. Turen gikk først nordover og ned til Øyeren. Her nede fant vi en blå iris som var ukjent for oss. Den hadde spredt seg rundt i området. En hytteeier forklarte at den var plantet ut av overlærer Rosenvinge like etter krigen. Antagelig er det dansk iris (Iris spuria).
Etter dette dro vi til Lund nordre og derfra ned til Lundsåa. I bakkene vokste det rikelig med ballblom som bør ivaretas. Nede ved Øyeren fant vi skavgras, tårnurt og gul frøstjerne.

Turen gikk nå til gården Fjøs. Derfra gikk vi sørvestover ned mot hyttene. Nede ved den siste hytta vokste 6 eksemplarer av den sjeldne planten, stavklokke. Den ser ut til å bli ivaretatt av hytteeieren. 


Rute PL 26,18 (Agnes), 28.6.2012

Lag: Solveig Vatne Gustavsen (lagleder), Nils Skaarer, Gry Støvind Hoell, Gerd Kallak Hveding

Området består hovedsakelig ravinelandskap som ender ut med en halvhøy i Øyeren.  Større viker i Øyeren nord og sør i ruta. 

Vi startet med kartlegging av floraen rundt bruket Agnes. Her fant vi hagtorn som hadde spredd seg fra opprinnelig beplantning. Like ved gården var det en stor ravinedal som ble brukt til hestebeite.  Her var det rik flora, gullkløver, marianøkleblom, storblåfjær, eik, karve, hassel og eik. I bunnen av ravinedalen vokste strutseving og maigull. I gårdsdammen som hestene brukte vokste det andemat, myrhatt og skogsivaks. Skogsbjørnebær ble funnet i en åkerkant. På gammel husmannsplass fant vi kantkonvall.  Blåveis, fingerstarr og storkanvall fant vi i et område med blandingsskog ned mot Øyeren. På svaberget vokste kattefot og i vannkanten gul frøstjerne og gulldusk. Agnes halvøya har bratte berg som av og til stuper rett ned i vannet. Mellom disse var det små gressbakker hvor det vokste krattalant. Flekkgriseøre ble også sett.  Krattalant ble funnet langs hele yttersiden av halvøya i et belte ca. 10 m fra vannet. I Agnesvik, den sydligste vika på halvøya fant vi et stort område ca 20 x 50 m med kjempesøtgras (Glyceria maxima).  I ravinedalen herfra og opp til husene på Agnes fant vi flere kloner med tyrihjelm.

Et annet godt funn var storrapp som vokste på sydspissen av halvøya like utenfor kartleggingsruta.

Rute PM 38,14 (Gylta – Bingslimosen - Bingslia), 29.6.2012 
Rute PM 37,13 (Bingen vestre - Ånnerud), 29.6.2012

Lag: Gunnar Engan (lagleder), Svein Olav Drangeid, Leif Gjerde og Lea Likozar (de to sistnevnte var bare med på turen Gylta – Gyltatjern).

Området mellom Gylta gård og Gyltatjern kunne by på en ganske artsrik og variert flora, men ingen spesielt interessante arter. Fine tørrbakker nær veikanten med bl.a. fagerklokke, engknoppurt og veisveve. Noen spredte eksemplarer av harerug ble funnet i veikant. Bingslimosen var utpreget fattigmyr med svært få arter. 

Etter lunsj planla vi kartlegging rundt Bingen og Ånnerud, men avbrøt etter kort tid pga mye regn og triviell flora. Vi avsluttet med en tur til Bingslia. Her fant vi 3 blomstrende eksemplarer av grov nattfiol. Nær en gammel industritomt (steinbrudd) mellom Bingslia og Bingen fant vi bergmynte på skrotemark, sammen med svartelista arter som hagelupin, kanadagullris, rynkerose og buevinterkarse.


Rute PM 27,14 (Strønes – Mønsteret - Mønstervika), 30.6.2012 

Lag: Gunnar Engan (lagleder), Egil Michaelsen , Mette I. Mebostad, Jarle B. Reime, Gerd Kallak Hveding

Vi startet med skrotemark- og åkerkant-botanisering rundt tunet på Strønes nordre, før vi tok turen inn i edellauvskogsreservatet i ravinene ned mot Øyeren. Her vokser de fleste edle lauvtreslag, inkludert rødlisteartene alm og ask. Plantelista omfatter mange interessante arter, bl.a. tyrihjelm, blåveis, marianøkleblom, storkonvall, kranskonvall og storklokke. Nede ved vannkanten i Mønstervika fant vi grussnelle og mandelpil på sandstrendene utenfor hyttene her.
Etter lunsj tok vi en liten tur opp Østelva ved Mønsteret. Her fant vi bl.a. selsnepe og engforglemmegei. Vi avsluttet med en tur til Mønstervika på vestsida av Østelva, og en tur rundt gårdsdammen på Rud nedre, uten spesielt interessante funn.


Andre turer i 2012

Vi foretok også en vårtur til Sandstangen og høsttur primært for å samle arter som ble funnet, men ikke samlet under florakartleggingen.

Sandstangen, Trøgstad, 15. mai 2012 

Overskyet vær med tordenbrak i det fjerne startet vi turen med liten runde rundt Båstad kirke og kirkegården. En ubestemmelig mure Potentilla på kirkegårdsmuren var kanskje det mest spennende vi fant før i reiste ned til Sandstangen. Kanskje var det russemure Potentilla intermedia, men vi må heller komme tilbake for å se hvilken art det er snakk om. Heldigvis ble det lite av det uværet som truet i det fjerne. Under turen kom kun noen få dråper.

På Sandstangen, en endemorene som ble dannet under en krampetrekning (eller framrykning) på slutten av siste istid. På grasdekte sandbakker fant vi vårarve Cerastium semidecandrum. Har den kommet inn med grasfrø? Dette er det innerste funnet av arten i Østfold. For få år siden ble den også funnet på Skiptvetsiden av Vamma.

Andre gode funn ute på tangen som stikker seg ut i Øyeren var stort elvemarigras Hierochloë hirta ssp. hirta og gul frøstjerne Thalictrum flavum. Den siste er ennå ikke samlet i kommunen, men det er kjedelig å samle sterile planter. Vi tok sjansen på at den finner vi igjen ved en senere anledning samme sted. Det er ikke hverdagskost å se disse artene. Vi forsøkte å lete etter kjente forekomster av bleikfiol ute på tangen med negativt resultat. Det var nok for tidlig i sesongen.

Etter runden på tangen gikk sørøstover langs Øyeren, nesten frem til to hytter ca. 700 m fra husene på Sandstangen. På strekningen dominerer frodige kanter og blandingsskog med høyt edelløvtreinnslag i ravineskråninger som alm, ask og hassel, ellers finnes enkelte partier med tørrbakker og smale striper med flommarkseng. Jeg kan ramse opp følgende artige funn utover denne stranda og skogen like innenfor: Fine forekomster med marianøkleblom Primula veris i en ravinebakke, partier med store bestander av blåveis Hepatica nobilis, lodneperikum Hypericum hirsutum på tørrbakker i skogkanten mot Øyeren, lerkespore Corydalis intermedia samme sted, grussnelle Equisetum xtrachydon på grov grus i strandkanten. På vei hjem kunne Svein Åstrøm rapportere om muserupe i hestetråkk i ravinebeitet langs veien like øst for Sandstangen.

Sylfest Kringen var feltlistefører og noterte 133 funn av 130 arter som Svein Åstrøm rapporterte til artsobservasjoner (se denne for fullstendig artsliste). Solveig Vatne Gustavsen var turfotograf.

Turdeltagere var: Øistein Heen, Gerd Kallak Hveding, Nils Skaarer, Solveig Vatne Gustavsen, Sylfest Kringen, Svein Åstrøm og Bjørn Petter Løfall.

Bjørn Petter Løfall
turleder


Suppleringstur 4.9.2012 til Trøgstad fort, Fjøs ved Øyeren og Dillevik/Hærsetsjøen østside

Deltagere: Bjørn Petter Løfall, Solveig Vatne Gustavsen, Henrik Andreas Torp og Marit Haakaas (var med på Trøgstad fort)

Vi var i tre områder. Først foretok vi en tur omkring Trøgstad fort, deretter Fjøs ved Øyeren og til slutt Dillevik/Hærsetsjøens østside. Vi stoppet noen steder langs veikanter og samlet litt arter som ikke var samlet tidligere.

Området ved Trøgstad fort ser spennende ut. Vi fant flere visne eksemplarer av nattfiol/grov nattfiol (bare avblomstrede eksemplarer), skogvikke, kransmynte, kantkonvall og vårerteknapp, samt en ubestemt vintergrønn (kanskje klokkevintergrønn). Vi besøkte ikke nedre, lavere og våtere partier på øst og nordsiden, men de ser interessante ut og bør inventeres ved leilighet, gjerne i juli og august.

Ved Fjøs samlet vi stavklokke ved en hytte. Vi observerte 11 eksemplarer i 3 ulike 10 meters-ruter. I dette området var det ellers fine forekomster av kransmynte og gullkløver.

Siste del av turen parkerte vi ved Myrvoll og gikk mot Dillevik for så å gå ned mot Hærsetsjøen. Vi forsøkte å komme ned til Hærsetsjøen for å bruke en kasterive. Det lyktes vi ikke med. Her trengs det det en båt/kano for å komme til, spesielt når vannstanden er høy.
